Tað er lætt at tryggja Guinea-víkina hernaðarliga, sigur leiðarin fyri sjóvinnutrygd í Bimco, sum er eitt av heimsins størstu reiðarafeløgum. Um gongdin við støðugt fleiri sjórænaraálopum í Guinea-víkini skal vendast, má altjóða samfelagið hjálpa við herskipum og flogførum. Tað metir leiðarinfyri sjóvinnutrygd í Bimco, Jakob P. Larsen. Útsøgnin kemur eftir eina frágreiðing hjá International Maritime Bureay, sum sigur frá 201 álopum í vesturafrikanskum sjóøki í 2018. Í 2017 var talið 180 og í 2016 var talið av álopum 191. Frágreiðingin vísir samstundis, at álopini eru vorðin harðrendari seinastu tíðina. Bara seinasta ársfjórðing í 2018 vórðu sjófólk rænd í 41 førum. sum er vænti eg ikki, at støðan batnar fyrr enn altjóða samfelagið traðkar til við herskipum og hernaðarflogførum- og tyrlum, sigur Jakob P. Larsen. Hann heldur tað ikki vera nakra trupla uppgávu at betra støðuna við hermegi, tí tað er roynt fyrr við góðum úrslitum. -Í veruleikanum er talan um vilja. Um lokalu myndugleikarnir veruliga vilja gera nakað við trupulleikan saman við hermegi frá altjóða samfelagnum, so kann hetta loysast, sigur Jakob P. Larsen.